Franscoe & Renske se helder selfdoen troue - Mooi Troues
Franscoe & Renske se helder selfdoen troue
Ongeveer duisend-twee-honderd Origami blommetjies helder die selfdoen troue van Franscoe en Renske op. Ons lees wat Franscoe na Renske aangetrek het en ons verstaan dan hoekom ons graag die troue met julle wil deel. Renske se persoonlikheid wys sterk in die eerste tot die laaste foto in die artikel. Ons by Mooi Troues kan sien die troue was alles behalwe vervelig en dit is die standaard van troues wat ons wil voordra.
Beplan jy om jou selfdoen troue se troudekor te doen? Dan moet jy die dames inryg en begin met jul projekte.
Blaai deur die mooi fotos van die selfdoen troue en laat toe dat jul snak na asem.
Ons het mekaar by 'n nagklub ontmoet. Ek het saam met 'n vriendin daarheen gegaan. Haar verloofde het vir Franscoe geken en het mekaar toevallig daar raakgeloop. Hy het ons aan mekaar voorgestel. Ons het nommers uitgeruil, op een afspraak gegaan en baie goed oor die weg gekom. Ongelukkig was nie een van ons op daardie stadium reg vir 'n verhouding nie. Die volgende jaar het ons weer kontak gemaak en die liefde het van toe af geblom. Franscoe is 'n man wat selfvertroue het, liefdevol is en wat weet wat hy wil hê. Franscoe sê hy was aangetrokke tot my passie vir die lewe en omdat ek interessant is.
Inspirasie vir die tema van die troue:
Ons wou nie tradisionele dekor vir ons spesiale dag gehad het nie – ons wou 'n unieke troue gehad het. Ek hou ook baie van helder kleure, so dit sou onmoontlik wees om net 'n paar te kies. Ons het toe besluit op kleurvolle papier dekor met elemente van hout. My ruiker was selfs van papier en hout gemaak. Ek en my bruidsmeisies (my twee sussies), my niggie en my ma het Origami blokkies gevou tot dit by ons ore uitkom! Daar was vier groot kratte vol – min of meer 1200 papier blokkies.
Vertel ons van die Wittebrood:
Franscoe het vir ons 'n baie spesiale wittebrood in Thailand gereël. Ek was eers baie skepties om Thailand toe te gaan, maar as jou wittebrood 'n verrassing is het 'n mens mos nie 'n keuse as om dankbaar en opgewonde te wees nie! Dit was die heel beste vakansie. Die perfekte kombinasie van ontspanning, avonture en eksotiese uitstappies. Ek sien uit om weer daarheen terug te keer vir nog 'n spesiale vakansie.
Advies vir ander paartjies:
Die lekkerste deel van trou is om getroud te wees. Moenie dat julle troue beter as julle huwelik is nie.